秀山霜晴晚眺與趙賓暘黄惟月聯句
作者：方回
朝代：宋

paragraphs: 一峰何崢嶸，萬象悉匍匐。
心包元氣并，影立太空獨。
遥瞻極乾端，俯瞰際坤軸。
飄飄凌雲身，杳杳送鴻目。
揮袖裨八風，開襟吞百瀆。
醒脾嚥醇清，滌髓盪痼俗。
斗摘紫垣杓，日攀黄道轂。
川令夷若奔，林訶魍魈伏。
螺蚌視三神，盃盎閲四隩。
參旗摩右肩，崑苑踏左足。
營營蟻磨旋，戢戢蜂房簇。
羶俎饜前臑，詩瓢慳半菽。
歷測尊盧年，桴窮沃焦谷。
疇非浮點漚，吾亦寄粒粟。
氣形孰融結，高深誰濬矗。
媧皇不能補，共工多事觸。
飛思騰虛遨，殫精馳逈矚。
浩浩蔑垠涯，渾渾曷邊幅。
百刻倏汐潮，九行遞朏朒。
達觀等鵬鷦，殊趨殽燕蝠。
仙馭鞭虬螭，神駕軌驪騄。
寰中無遁照，象外有玄燭。
推尋製字蒼，究考畫卦宓。
萬變既日滋，百靈遂宵哭。
某氏馬錫三，何人鼇釣六。
底所真蓬瀛，是間自濠濮。
佳辰每難值，奇賞詎嫌數。
達士多放曠，拘儒例踧蹜。
味同僑札交，臭異智輔族。
稽首禮初梅，掀髯叫餘菊。
節屆小大寒，歲得中下熟。
野禮講蜡迎，侲朋閲儺逐。
皴膚剝枯蘚，瘦髪立凍木。
青鍼抽麥麰，絳粒茁櫻薁。
烏龍特嵯峨，白雁幾灣洑。
霞譙抹微綃，烟市皺輕縠。
畫嶂屏橫縱，字溪篆直曲。
蘭非灌能馨，柏豈撼可禿。
長岡脩蛇馳，短阜矮鼈縮。
一塔聳錐穎，千畦界棋局。
冷祠逃鼪鼯，荒塚嚇鴟鵩。
汲窟仆桔槹，穫場眠碌碡。
橡實翻籜瘦，筍萌認鞭斸。
莽啼潜鈎輈，籬嚼偃觳觫。
樵肩瘡長鑱，獵臂袒偏裻。
相勞聲阿邪，力作響蓬撲。
聞磬認禪窗，指旛窺佛屋。
邃森踰二林，美秀埒三竺。
籠影夜龕燈，板聲曉堂粥。
匪經陸老學，孰識陳尊宿。
兵比休虎屯，盜俱就鯨戮。
耨鎛衍新畬，燧亭隳舊築。
連營釋鞞琫，四野競畚梮。
別墅喧榼壺，圜扉靜敲朴。
今各有緼袍，昔俱無旨蓄。
駸駸熙運開，沓沓壯觀復。
閭閻一燼空，棟宇萬礎續。
貨廛富鮑鱐，米市積穜稑。
登臨恣夷猶，生息頼亭毒。
掃陰開晚晴，破沍作春燠。
磽疇蹙龜紋，涸澮開瓦卜。
昏聲沸羣鴉，暮色隠孤鶩。
店遥旅叱馿，隴隔穉喚犢。
鴂謠音哳嘲，僂荷步彳亍。
浦溆出漁艇，碕磧泊商舳。
僧包側肩挑，奚囊俯腰束。
護舍荒吠狺，投林倦翔速。
驛蹄雷鏗鍧，野燎星熠煜。
警棚報鼕鼕，栖塒呼喌喌。
相與忘是非，足堪了昏旭。
矧茲瑞六霙，預云宜百穀。
狐兔各深藏，蝻蝝靡遺育。
潜魚未撥剌，駭獸或躑躅。
倒影已巔崖，餘凌尚丘麓。
宿孽芽嫩黄，流澌醖嬌綠。
聯拳一舂鋤，格磔雙屬玉。
搯苗攬奇辛，擘蕾嗅幽馥。
蟄戶咸伺霆，燒痕漸矜曝。
審觀寒向闌，追念暑嘗酷。
凉既免炮燖，溫又救皸瘃。
大化有乘除，勝殘無斷屬。
是邦信巍巍，厥聞久昱昱。
淮海分揚州，斗牛躔北陸。
秦漢會稽吳，隋唐新定睦。
戶歌楚人騷，家佩桐君錄。
入籠盡參芝，盈室肯薋菉。
輝鳳遠媒翳，祥麟哂童牿。
棟材茂椅桐，躍冶乳鏐鋈。
賢守宋廣平，興君劉文叔。
徵隠屈黈旒，哀惸極膏沐。
緬懷解劍耕，遐想負薪鬻。
咳唾變興亡，咄嗟異榮辱。
蕘夫被儒衣，耕叟闢家塾。
道味調漆膠，誼聲協敔柷。
嚴范盛蒸嘗，軒萊恪尸祝。
勃興畏後生，朋來樂私淑。
駢肩長裾曳，比屋短檠讀。
高科接踵武，雅德棻被服。
委巷致聘旌，徒步胹公餗。
車引太僕騶，馬給上林蓿。
豈惟供爪牙，固將倚心腹。
文華凌屈宋，武略邁頗牧。
袁絲却腐閹，丙吉雪冤獄。
差毫別同和，立界辨剛慾。
達汝媲稷臯，退吾儕綺角。
中焉斂韜略，外也滅表襮。
村詁訂荄箕，俚授折都郁。
四經審鈎弦，三秀攻珞琭。
處士傲貂紳，俠徒競雞踘。
里閭劇華腴，官府務涵霂。
喝雉投彩瓊，落鵰捷鳴骲。
高貲軼陶朱，雄辨騁張祿。
美釀壓郫筒，大烹椎獠犦。
舞殘金鳳欹，歌緩翠蛾蹙。
千樓向笛吹，萬室陶巾漉。
餘尊霑皂隸，殘炙飫童僕。
遐征罕齎糧，酗寢或枕麴。
間嘗極備無，一是耻嘑蹴。
金彩剪勝幡，沙囊篆符籙。
秋棗溲䍧膏，冬稻熬狼臅。
城市雖馮扶，郊野尚軒嚳。
四時務鋤耰，千村鳴杼柚。
顆粒本牛衣，絲縷出蠶䒼。
䌖商何羨閩，藥市勿詫蜀。
盛年念疇昔，微夢怳忽倏。
已知壯心違，未覺老顔恧。
久黏簿書黐，幸脫簪冕梏。
得與麋鹿羣，敢兼熊魚欲。
席珍非待聘，有玉謾韞匵。
冥心同子綦，徐步效顔歜。
一麾斷鵷班，百舉閲餼告。
仙忝真應宗，詩愧玄英屬。
親故焮妖災，怨讎騰謗讟。
字幼窘空空，省躬危毣毣。
卑飛類鷦鷃，逸步謝驊驌。
庶幾便幘幍，焉能事鞲絭。
雙洪洶奔濤，孤派澀凝瀑。
窗徒聚雪螢，袍未釋銀鵠。
之子虞一夔，伊人鄭七穆。
三足分鼎鐺，兩鋒交箭鏃。
塼埴冀良陶，糲疏就精鑿。
誠難角妙染，繆許啐餘莤。
狂吟動千字，豪飲輒百斛。
墨淡立兒研，盃遲走童趣。
自倚大戶寬，豈畏險韻複。
膽癢生芒稜，唾圓洗塵醭。
登山石同憩，臨流泉共匊。
被褐敵裘綺，羹藜勝粱肉。
磚罏煎茱茶，瓦豆飣茈菔。
園無迂叟花，亭有醉翁蔌。
椶疎摘麈柄，莎軟敷狨褥。
藤陰皆帷幬，松韻即筇筑。
逸興春空雲，耐交歲寒竹。
山腴嘬糟貍，海異吮醤鱟。
黎斑屑鷓鴣，端眼濯鸜鵒。
書窮蕭衍評，奕妙王粲覆。
生平嗜好迂，我輩友誼篤。
矢詩一賡酬，言志雙啟沃。
析理精洛伊，談史究溫涑。
望之真堂堂，毛遂豈碌碌。
虞初九百篇，方朔三千牘。
酸醎糅鹽梅，杗桷裁棫樸。
論文如有競，見義每相勗。
燕樂思鹿鳴，切磋慕淇澳。
公直性所鍾，辛勤起常夙。
枿佞請尚方，抨妖官硩簇。
扣閽幡屢舉，寓直被曾襆。
剛腸挫未衰，勁氣老彌肅。
百粵轉沅湘，九河交濟濼。
魂驚舞波帆，力弱掀淖輻。
道異十獲禽，理難百中鵠。
晞顔寧如愚，尚老且緣督。
浮榮等槐蟻，往事付蕉鹿。
樂天心自怡，知命頞奚顣。
于野同人亨，勿藥無妄福。
攀附聯瀛登，廣胖適沂浴。
寄興本真率，成章仍豐縟。
時能一來遊，傾篋買醽醁。